يا أستاذنا الفاضل .. غايب عنا وإجاباتك قليلة عساكم بخير 🍀سؤال بسيط بس يا ريت تهتم بإجابته لحاجة الناس إليه ..ممكن تقولنا ازاي في مصر نتعامل مع حالة الغلاء البشعة دي؟ .. غالب السلع الضرورية سعرها زاد 100% وبعضها أكتر من كده!!ممكن نصايح نعمل ايه في القرف ده .. وسامحني ع اللفظشكرا جزيلا
أهلًا بك أيها الكريم ، أنا موجود بس مش بجاوب غير ع الأسئلة اللي أظن أن إجابتي هتفيد فيها.  ربنا يرفع عنّا البلاء.  الأفكار التقليدية لمواجهة الغلاء ما تنفعش مع مستوى الدخل اللي بيحققه أغلب المصريين للأسف لأنه منخفض.  بس بشكل عام ، حاول تحتفظ بمدخراتك في صورة غير سائلة ، ولو هتحتفظ بيها في صورة سائلة يبقى مش بالجنيه.  تغيير العادات الاستهلاكية ضرورة دلوقتي ، في الأكل والشرب واللبس ، وتخفيف النفقات مش عيب ولا هو نقص من قيمة الإنسان ، بالذات الناس اللي فاتحين بيوت ربنا يكون في عونهم ، عادي تقعد مع أهلك تفهمهم أن الظروف دلوقتي واحد اتنين تلاتة ، وأن احنا هنبطل صنف الأكل الفلاني ، أو هنستبدله بكذا ، وهنبطل نشتري كذا ، وهكذا.  مش بأقول ما تصرفش ع الضروريات ، لكن إصرف عليها بشكل رشيد وبإهدار أقل. اللي يعرف يلاقي مصدر دخل تاني إضافي أيًا كان .. ينطلق ، الشغل مش عيب.  واللي عنده مهارات قابلة للعولمة ، يـfreelance برة مصر ويبيع خدماته بالدولار ، مش لازم كل الشغل يحصل جوة البلد.  واللي بيتعلم ، يشد حيله جامد ، لأن فرصة أنك تتعلم بتيجي مرة واحدة بس ، دخلك مرتبط بشكل مباشر بمستوى تعليمك اليومين دول.  اللي معاه فلوس ، يتقي ربنا في نفسه والناس ويخفف عن المحتاجين.  اللي شبعان دلوقتي ودلوقتي بالذات ، لو ما ساعدش الجعان ، بكرة الجعان هياكله أو هيجوع جنبه.  الاستثمار خيار مش كويس في مصر قوي ، بس هو أحسن الوحشين ، اللي عنده المهارات اللازمة ويقدر يفتح مشروع يدخل بيته رزق حلال يتوكل على الله ، وربنا يعينه.  دي حلول فردية ، للأسف مجتمعنا مش فيه القدر الكافي من التعاونية ، لكن الحلول الجماعية الشعبية ممكن تعمل معجزات والله ، بس الثقافة دي مش موجودة في مصر للأسف ، وبالتالي تشوهات الاقتصاد بتزداد لأن الناس كلها بتفكر تتحرك بشكل فردي وتأمن نفسها فقط. الحلول النهائية لازم تيجي من اللي ماسكين البلد في الآخر ، حتى ذلك الحين علينا أن نتكيف. ربنا يرفع عنّا البلاء ويرحمنا ويتجاوز عنّا.